Dodetal van leerlinge in ongeluk styg na 6 | Netwerk24
21 Augustus 08:39
Dodetal van leerlinge in ongeluk styg na 6
Deur Reneilwe Dhludhlu 11 Januarie 2017 16:52
Die ongelukstoneel.Foto: Netcare 911
Die dodetal van die leerlinge wat Woensdag in die minibusongeluk naby die busdepot in Ntuzuma, noord van Durban, gesterf het, staan nou op ses. ’n Bus en ’n minibustaxi het gebots.
Vier van die skoolkinders wat dood is, was leerlinge aan die Sivananda Technical High School in KwaMashu, en twee aan die Isibonelo Secondary School.
“Die kant van die minibus is afgeruk en wrakstukke is oor ’n groot gebied gevind. Die opgefrommelde wrak van die minibus het op die sypaadjie sowat 50 m van die bus gelê,” sê Chris Botha, woordvoerder van Netcare 911.
Altesame 18 pasiënte is op die toneel behandel en na verskeie hospitale geneem.
Ses leerlinge is Woensdagoggend dood en talle mense beseer toe ’n bus naby die busdepot in Ntuzuma, noord van Durban, met ’n minibus gebots het.Foto: Netcare 911
Die ongeluk het omstreeks 08:00 gebeur en paramedici van die KwaZulu-Natalse nooddienste is na die toneel ontbied.
Robert Mckenzie, woordvoerder van die provinsiale gesondheidsdepartement se nooddienste, sê dit is in hierdie stadium onbekend waarheen die bus op pad was.
Volgens Muzi Mahlambi, woordvoerder van die KwaZulu-Natalse departement van onderwys, het die minibus skoolkinders vervoer.